AOT รูด 5% นลท.กังวลผลตอบแทน “ดิวตี้ฟรี-พื้นที่พาณิชย์” ไม่ชัด! หวั่นไม่ถึง 40%
AOT รูด 5% นลท.กังวลผลตอบแทน “ดิวตี้ฟรี-พื้นที่พาณิชย์” ไม่ชัด! หวั่นไม่ถึง 40% โดย ณ เวลา 16.06 น. อยู่ที่ระดับ 63.50 บาท ลบ 3.00 บาท หรือ 4.51% ด้วยมูลค่าซื้อขาย 9,162.94 ล้านบาท

31 พ.ค. 2562

ผู้สื่อข่าวรายงานว่า บริษัท ท่าอากาศยานไทย จำกัด (มหาชน) หรือ AOT ณ เวลา 16.06 น. อยู่ที่ระดับ 63.50 บาท ลบ 3.00 บาท หรือ 4.51% ด้วยมูลค่าซื้อขาย 9,162.94 ล้านบาท คาดนักลงทุนกังวลผลตอบแทน “ดิวตี้ฟรี-พื้นที่พาณิชย์” ไม่ถึง 40% ตามที่นักวิเคราะห์ได้คาดการณ์ไว้

ด้านนายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน ระบุว่า ราคา AOT ปรับตัวลงค่อนข้างมากในช่วงบ่ายนี้ คาดว่าจะเป็นความกังวลหลังจากที่ยังไม่ได้เปิดเผย Revenue Sharing (ส่วนแบ่งรายได้) ในการประมูลร้านดิวตี้ฟรีและพื้นที่เชิงพาณิชย์ในสนามบินสุวรรณภูมิ ซึ่งมี บริษัท คิง เพาเวอร์ สุวรรณภูมิ ผู้ประกอบการรายเดิมเป็นผู้ชนะประมูลทั้งสองส่วน ทำให้เกิดความกังวลว่าผลตอบแทนจะดีหรือไม่ ซึ่งคงต้องรอประกาศอย่างเป็นทางการในวันที่ 19 มิ.ย.นี้
โดยวันนี้(31พ.ค.62) AOT ประกาศให้ บริษัท คิง เพาเวอร์ สุวรรณภูมิ จำกัด เป็นผู้ชนะประมูลบริหารร้านค้าปลอดอากร (ดิวตี้ ฟรี) และพื้นที่เชิงพาณิชย์ภายในท่าอากาศยานสุวรรณภูมิ โดย AOT จะนำผลการประมูลดังกล่าวนำเสนอต่อที่ประชุมคณะกรรมการบริษัทในวันที่ 19 มิ.ย.นี้
นายกรภัทร กล่าวต่อว่า ราคาหุ้น AOT ได้ปรับตัวลงมาหลุดแนวรับสำคัญที่ 65 บาท ซึ่งเป็น Low เดิมด้วย ทำให้มีแรงกระแทกเข้ามา อย่างไรก็ดี ในแง่ปัจจัยพื้นฐานให้ราคาไว้ที่ 70 บาท/หุ้น ในทางเทคนิคมองกรอบการซื้อไว้ที่ 64-62 บาท ส่วนแนวต้านให้ไว้ที่ 65-66 บาท
อนึ่งก่อนหน้านักวิเคราะห์จากบล.คทีซีมิโก้ ระบุว่า ผลการประมูลบริหารดิวตี้ฟรีและร้านค้าปลีกจะเป็นปัจจัยบวกต่อ AOT จากการแข่งขันของผู้เข้าร่วมประมูลที่อาจทำให้ส่วนแบ่งรายได้ที่ให้กับAOT สูงขึ้น โดยราคาพื้นฐานอาจเพิ่มเป็น 76-80 บาท หากส่วนแบ่งรายได้เพิ่มเป็น 30-40% จากสมมติฐานปัจจุบันอยู่ที่ 20% 